**Ministru kabineta noteikumu projekta „Grozījumi Ministru kabineta 2015. gada 30. jūnija noteikumos Nr. 367 „Nacionālais numerācijas plāns”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi 2015. gada 30. jūnija noteikumos Nr. 367 „Nacionālais numerācijas plāns”” (turpmāk – Noteikumu projekts) sagatavots saskaņā ar Elektronisko sakaru likuma 56. pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 30. jūnija noteikumi Nr. 367 „Nacionālais numerācijas plāns” (turpmāk ‑ Nacionālais numerācijas plāns) nosaka numura struktūru un formātu tā identifikācijai un maršrutēšanai, numura sastādīšanas procedūras, kā arī numerācijas lietošanas mērķus un veidus. Ministru kabineta 2018. gada 12. marta sēdē (prot. Nr. 11 34. §) tika pieņemts rīkojums Nr. 102 “Par Elektronisko sakaru nozares politikas plānu 2018.-2020. gadam”, kas paredz konceptuālu pieeju par numerācijas resursu plānošanu lietu interneta (IoT) un mašīna mašīna (M2M) pakalpojumiem. Spēkā esošais normatīvais regulējums dod tiesības komersantiem piešķirt numerāciju galalietotāju pieslēguma punktam publiskajā fiksētajā un publiskajā mobilajā elektronisko sakaru tīklā, tajā skaitā arī izmantošanai *IoT/M2M* pakalpojumiem. Numerācijas plānā nav izdalīts speciāls numerācijas diapazons *IoT/M2M* pakalpojumiem. Atzīmējams, ka esošā regulējuma ietvaros elektronisko sakaru komersanti jau piedāvā *IoT/M2M* pakalpojumus, pieslēgumam piešķirot numuru no komersantiem piešķirtajiem numerācijas resursiem.Šobrīd elektronisko sakaru komersants vai galalietotājs pats brīvi nosaka, kādam mērķim un nolūkam tiks izmantots attiecīgais pieslēgums, jo tas var tikt izmantots gan balss, gan datu pārraides pakalpojumu sniegšanai. Šāda pakalpojumu sniegšanas brīvība ļauj gan elektronisko sakaru komersantiem efektīvi plānot savus resursus, gan arī neierobežo galalietotājus. Saskaņā ar *ECC (Electronic Communications Committee)* rekomendāciju 11 (03) "*Numbering and addressing for machine-to-machine (M2M) communications*" valstu administrācijām jāapsver iespēja *M2M* pakalpojuma nodrošināšanai izmantot Nacionālā numerācijas plānā publiskajam elektronisko sakaru tīklam paredzēto numerācijas diapazonu. Turpat arī norādīts, ka jaunu numerācijas diapazonu atvēršanu *M2M* sakariem valstu administrācijas apsver gadījumos, ja esošie elektronisko sakaru tīklam paredzētie numerācijas resursi ir nepietiekoši vai arī, ja tiks piemērota atšķirīga regulatīva pieeja. Ministru kabineta 2018. gada 20. februāra sēdē (prot. Nr. 11 34.§), izskatot Plāna projektu “Elektronisko sakaru nozares politikas plāns 2017.–2020. gadam”, paredzēts līdz 2019. gada 1. martam pārskatīt numerācijas resursu lietošanas tendences un dinamiku. Noteikumu projekts paredz Nacionālajā numerācijas plānā šādas izmaiņas:1. papildināt Nacionālo numerācijas plānu ar terminu “numuri tehniskajām vajadzībām”.

Termins tiek izmantots Ministru kabineta 2014. gada 21. janvāra noteikumos Nr. 45 „Numerācijas pārvaldīšanas kārtība, izveidojot un uzturot numerācijas datubāzi” un definē iesniedzamo informāciju. Numuru lietošanas mērķi atrunāti arī noteikumu projekta 1. pielikuma 1. tabulā “tehniskajām vajadzībām” publiskajā fiksētajā elektronisko sakaru tīklā un publiskajā mobilajā elektronisko sakaru tīklā, un var kalpot kā papildus nosacījums, lai veicinātu numerācijas lietderīgāku izmantošanu;2) precizēt terminus - bezmaksas izsaukuma pakalpojuma numurs, dalītās samaksas pakalpojuma numurs, papildu samaksas pakalpojuma numurs, lai būtu viennozīmīgi skaidrs, ka maksa tiek veikta par izsaukumu nevis par numuru. Precizēt terminu “publiskais fiksētais elektronisko sakaru tīkls”, lai novērstu iespējamos pārpratumus attiecībā uz pieslēguma punktu, kas atrodas pastāvīgā vietā (angliski: *fixed location*);3) papildināt Īso kodu 1. pielikuma 2. tabulu ar lietošanas mērķi tiem kodiem, kurus elektronisko sakaru komersanti var piešķirt lietošanā galalietotājiem. Pie atbilstošo kodu lietošanas mērķa norādīts “Galalietotāju pieslēguma punktam publiskajā elektronisko sakaru tīklā”. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrijas Numerācijas resursu izmantošanas koordinācijas darba grupa, Satiksmes ministrija, Sabiedrisko pakalpojumu regulēšanas komisija, VAS “Elektroniskie sakari”, elektronisko sakaru komersanti, pārstāvji no nevalstiskajām organizācijām - Latvijas Informācijas un komunikācijas tehnoloģijas asociācija (LIKTA) un Latvijas Telekomunikāciju asociācija (LTA).  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | Elektronisko sakaru komersanti, kuriem Sabiedrisko pakalpojumu regulēšanas komisija ir piešķīrusi numerācijas lietošanas tiesības un kuri pieprasīs numerācijas lietošanas tiesības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada papildus ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi Ministru kabineta 2014. gada 21. janvāra noteikumos Nr. 45 “Numerācijas pārvaldīšanas kārtība, izveidojot un uzturot numerācijas datubāzi”, kas nosaka numerācijas izmantošanas uzskaites un administrēšanas kārtību, tika īstenoti ar Ministru kabineta 2017. gada 14. novembra noteikumiem Nr. 673 (prot. Nr. 57 47.§) “Grozījumi Ministru kabineta 2014. gada 21. janvāra noteikumos Nr. 45 “Numerācijas pārvaldīšanas kārtība, izveidojot un uzturot numerācijas datubāzi””. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | VAS “Elektroniskie sakari” uzturēto numerācijas datu bāzi plānots atjaunot un modernizēt, papildināt ar datu laukiem numerācijas efektīvākai uzraudzībai un uzskaitei. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1. apakšpunktu, sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts 2017. gada 16. februārī tika ievietots Vides aizsardzības un reģionālās attīstības ministrijas tīmekļvietnē: www.varam.gov.lv sadaļā „Sabiedrības līdzdalība”, aicinot sabiedrību izteikt savu viedokli. |
| 3. | Sabiedrības līdzdalības rezultāti | Sabiedriskās apspriešanas laikā saņemti viedokļi no Vides aizsardzības un reģionālās attīstības ministrijas Numerācijas resursu izmantošanas koordinācijas darba grupas pārstāvjiem: “Lattelecom”; “LMT”; “Tele2”. Saņemts viedoklis no Satiksmes ministrijas un Sabiedrisko pakalpojumu regulēšanas komisijas.Izsludinot Noteikumu projektu Valsts sekretāru sanāksmē 2017. gada 23. martā, tika ņemts vērā viedoklis paredzēt atsevišķu numerācijas diapazonu “7XXXXXXX” starpierīču *M2M* sakariem publiskajā fiksētajā elektronisko sakaru tīklā, diapazonu “3XXXXXXX” paredzot vienīgi *M2M* sakariem publiskajā mobilajā elektronisko sakaru tīklā. Tika ņemts vērā viedoklis paredzēt pārejas laiku procesa ieviešanai un tika precizēts starpierīču *M2M* sakaru termins.Līdz ar saņemtiem nozares iebildumiem par Noteikumu projektu, paredzot iedalīt numerāciju *M2M* sakariem, tā virzība tika apturēta līdz Elektronisko sakaru nozares politikas plāna apstiprināšanai. 2018. gada 27. martā Numerācijas resursu izmantošanas koordinācijas darba grupas sanāksmē notika vienošanās par Noteikumu projekta tālāku virzību piedāvātajā redakcijā.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Sabiedrisko pakalpojumu regulēšanas komisija;VAS „Elektroniskie sakari”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Noteikumu projekts neparedz jaunu institūciju izveidi, likvidāciju vai reorganizāciju.Noteikumu projekts neietekmē iesaistīto institūciju funkcijas un uzdevumus. |
| 3. | Cita informācija | Nav |

Vides aizsardzības un reģionālās attīstības ministrs Kaspars Gerhards

Vāvere 67026936

aija.vavere@varam.gov.lv